Document ID: 31999D0200

KOMISSION PÄÄTÖS,
tehty 26 päivänä helmikuuta 1999,
Helleenien tasavallan esittämästä pyynnöstä soveltaa alennettua arvonlisäverokantaa maakaasun ja sähkön toimituksiin neuvoston direktiivin 77/388/ETY 12 artiklan 3 kohdan b alakohdan nojalla (tiedoksiannettu numerolla K(1999) 477) (Ainoastaan kreikankielinen versio on todistusvoimainen) (1999/200/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon jäsenvaltioiden liikevaihtoverolainsäädännön yhdenmukaistamisesta 17 päivänä toukokuuta 1977 annetun kuudennen neuvoston direktiivin 77/388/ETY jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste (1), sellaisena kuin se on viimeksi muutettuna direktiivillä 98/80/EY (2), ja erityisesti sen 12 artiklan 3 kohdan b alakohdan,
sekä katsoo, että
Kreikka on ilmoittanut komissiolle aikovansa soveltaa 1 päivästä tammikuuta 1999 alennettua arvonlisäverokantaa maakaasun ja sähkön toimituksiin; nämä tiedot toimitettiin komissiolle 30 päivänä marraskuuta 1998 komissioon saapuneeksi kirjatulla kirjeellä,
suunnitellussa toimenpiteessä on kyse alennetun arvonlisäverokannan soveltamisesta kuudennen arvonlisäverodirektiivin 12 artiklan 3 kohdan b alakohdan nojalla maakaasun ja sähkön toimituksiin niiden tuotanto- ja toimitusolosuhteista riippumatta (kotimaiset toimitukset, yhteisöhankinnat tai tuonti),
koska kyse on yleisestä toimenpiteestä, jonka toteuttamiseen ei sisälly poikkeuksia, kilpailun vääristymisen vaara katsotaan olemattomaksi; toimenpide on näin ollen kyseisen direktiivin 12 artiklan 3 kohdan b alakohdassa säädetyn edellytyksen mukainen, ja Kreikalle on annettava lupa soveltaa sitä,
ON TEHNYT TÄMÄN PÄÄTÖKSEN:
1 artikla
Kreikan 30 päivänä marraskuuta 1998 komissiolle ilmoittamassa toimenpiteessä, joka koskee alennetun arvonlisäverokannan soveltamista maakaasun ja sähkön toimituksiin niiden tuotanto- ja toimitusolosuhteista riippumatta (kotimaiset toimitukset, yhteisöhankinnat tai tuonti), ei katsota olevan kilpailun vääristymisen vaaraa.
Kreikka voi näin ollen soveltaa kyseistä toimenpidettä 1 päivästä tammikuuta 1999 lähtien.
2 artikla
Tämä päätös on osoitettu Helleenien tasavallalle.
Tehty Brysselissä 26 päivänä helmikuuta 1999.

Labels: 2
18
14